《食蟹叹》
清代·冯誉骥

侵晨食指动，水族来江湖。主人出宴客，四座咸出娱。

座客且勿出，主人起长叹。昔居江城二十年，高秋置酒西楼前。

黄州估船日西上，水乡风味夸时鲜。晓市喧呼盈筐卖，百钱已得十数辈。

红姜紫蓼纷堆盘，往往舆台足沾溉。自从盗起西南隅，鼋鼍蹴踏风涛粗。

下逮蕲黄上沔鄂，稻田万顷成荒芜。渔师贾客久奔窜，讵有簖火明菰芦。

今年江汉贼甫退，鲂鲤差可充官厨。下游咫尺当相失，何况荆台路遥隔。

公然蒲缚能远致，分与间官添食籍。浔阳九派声喧豗，连云战机临江开。

刍茭馈餫苦不给，戈甲转斗何有哉！茫然对案令心哀。

作者简介：清广东高要人，字卓如，号展云。道光二十四年进士，由编修累官陕西巡抚。工书法，为岭南人士所宗。其诗典赡高华，为张维屏称赏。有《绿伽楠馆诗存》。